b'\n_START_ARTICLE_\nBarbara Hanu\xc5\xa1\n_START_SECTION_\n\xc5\xbdivljenjepis\n_START_PARAGRAPH_\nBarbara Hanu\xc5\xa1 se je rodila leta 1960 v Ljubljani. Leta 1978 je maturirala na Poljanski gimnaziji v Ljubljani. \xc5\xa0tudirala je na Filozofski fakulteti, smer sloven\xc5\xa1\xc4\x8dina \xe2\x80\x93 pedagogika, kjer je diplomirala junija leta 1983. Na Pedago\xc5\xa1ki akademiji v Ljubljani je vzporedno \xc5\xa1tudirala knji\xc5\xbeni\xc4\x8darstvo. Leta 1983 se je zaposlila kot \xc5\xa1olska pedagoginja na Osnovni \xc5\xa1oli Karla Destovnika Kajuha v Ljubljani, kjer je \xc5\xbee kot \xc5\xa1tudentka delala kot prostovoljka. Naslednje leto je opravila strokovni izpit. Po osemletnem delu na osnovni \xc5\xa1oli se je zaposlila na Srednji zdravstveni \xc5\xa1oli in gimnaziji na delovnem mestu \xc5\xa1olske knji\xc5\xbeni\xc4\x8darke. Leta 1997 je zaklju\xc4\x8dila magistrski \xc5\xa1tudij slovenske knji\xc5\xbeevnosti. Trenutno je zaposlena na Osnovni \xc5\xa1oli Livada v Ljubljani za polovi\xc4\x8dni delovni \xc4\x8das, poleg tega pa honorarno dela kot zunanja urednica revije Ciciban.\n_START_SECTION_\nDelo\n_START_PARAGRAPH_\nSkozi \xc5\xbeivljenje je delala na mestu profesorice sloven\xc5\xa1\xc4\x8dine, \xc5\xa1olske svetovalne delavke, u\xc4\x8diteljice v podalj\xc5\xa1anem bivanju in \xc5\xa1olske knji\xc5\xbeni\xc4\x8darke na osnovni in srednji \xc5\xa1oli ter pri izobra\xc5\xbeevanju odraslih._NEWLINE_Z referati o spodbujanju medkulturnega dialoga je septembra 2010 aktivno sodelovala na kongresu Mednarodne zveze za mladinsko knji\xc5\xbeevnost (IBBY) v \xc5\xa0paniji, junija 2010 na strokovnem posvetovanju o slikanicah na Univerzi v Talinu in avgusta 2011 na evropski konferenci o branju v Belgiji._NEWLINE_Je avtorica beril in priro\xc4\x8dnikov za pou\xc4\x8devanje knji\xc5\xbeevnosti za prvih pet razredov osnovne \xc5\xa1ole, avtorica Cicidojevih in Cicibanovih veselo\xc5\xa1olskih vpra\xc5\xa1alnikov, zgodb v slikah, slikopisov in didakti\xc4\x8dnih nalog v obeh revijah. Prav tako pripravlja pedago\xc5\xa1ka gradiva za Kinodvorov program Kinobalon. V revijah Za star\xc5\xa1e, \xc5\xa0olska knji\xc5\xbenica, Knji\xc5\xbenica, Sodobna pedagogika, Vzgoja in izobra\xc5\xbeevanje, \xc5\xa0olski razgledi, Knji\xc5\xbeevni listi objavlja strokovne prispevke o branju in metodah pou\xc4\x8devanja.'